Fattige danskere og Dansk Folkehjælp bliver narret af snydere, som tjener penge på at videresælge gaver fra julehjælpen

Sælger du dine julehjælps-gaver videre, og vil du fortælle hvorfor? Så tip os på 1224@eb.dk eller på Ekstra Bladets Facebook

Julen koster mange penge og kan være en hård nyser for dem uden midler. Ikke alle har råd til julemad og gaver, og ikke alle kan opfylde deres børns ønsker. Det forsøger Dansk Folkehjælp at lave om på, ved at tilbyde en hjælpende hånd til de hårdest ramte.

Desværre oplever organisationen flere svindlere blandt ansøgerne, som prøver at tjene penge på de fine julehjælps-gaver.

- Vi har set, at folk sælger deres gaver videre, selvom vi tydeligt skriver i vores krav, at man ikke må, siger Klaus Nørlem, generelsekretær ved Dansk Folkehjælp til Ekstra Bladet.

Se også: Fattig familie snød: fik julehjælp 3 gange

Ikke nok med at de går mod julehjælpens krav, forarger snyderne også den danske befolkning.

Senest har to personer floreret på internettet med opslag, hvor de sælger tre gavekort, som stemmer fuldstændig overens med julehjælpens gaver.

Et gavekort på 500 kroner til Fætter BR.

Et gavekort på 500 kroner til Rema1000.

Et gavekort på 500 kroner til Sport Master.

Derudover har Ekstra Bladet fået et hav af eksempler på, andre danskere som også sælger sine julehjælps-gaver videre.

Danskerne er i chok

Det har fået flere danskere til at kontakte Ekstra Bladet, hvor de udtrykker deres harme herfor.

De forstår ikke, at man søger julehjælp, når man bare sælger gaverne videre. Så virker det ikke til, at de har brug for gaverne, og derfor optager de vel pladser for andre familier, som faktisk er i nød, skriver flere.

I år blev over 6000 danskere afvist, og 9000 blev godkendt, da Dansk Folkehjlæp næsten fik 15.500 ansøgninger.

- Hvor mange der får julehjælp afhænger af, hvor mange der støtter, siger Klaus Nørlem.

Debatten er splittet

Andre danskere ser salget fra en helt anden vinkel. De ser det som om, at sælgerne gør det i desperation, og ikke for at tjene penge.

En af dem er April Chris, som har kontaktet Ekstra Bladet.

- De har ingen penge efter julen - så hvis de sælger gaverne, har de måske mulighed for at overleve lidt længere. Det havde jeg selv gjort, siger April, som selv har samlet ind til udsatte danskere.

Hun synes slet ikke, man skal blande sig i, hvad folk bruger deres julehjælp til. Hun er nemlig ikke i tvivl om, at det er mennesker, som har brug for hjælpen.

Fordi hun selv samler ind til udsatte, har hun oplevet mange fattige danskere på tæt hånd. Derfor tror hun, det er de færreste, som snyder for at tjene penge - derimod er hun sikker på, at det er ren overlevelse.

- Så kan de måske få mad på bordet i januar måned fremfor legetøj og sportstøj til jul, siger hun.

Se også: Danskernes gavmildhed slår alle rekorder

Kontaktet dem

Dansk Folkehjælp har kontaktet de to sælgere, som de med stor sandsynlighed tror, har fået gavekortene igennem deres julehjælp. Selvom deres navne ikke passer på nogle fra deres liste, så er der ét navn, som er meget tæt på.

- På Facebook kan man jo selv bestemme, hvad man vil hedde - så vi kan ikke vide om personerne har skrevet deres rigtige navne eller ej.

- Men meget tyder på, at det er julehjælps-gaver, de sælger videre, siger Klaus Nørlem.

Da Klaus blev opmærksom på de to salgsannoncer tog han kontakt til dem.

Først lagde den ene person salgsopslaget op, men da vedkommende hurtigt blev upopulær, forsøgte den anden person at overtage salget. Sådan lyder Klaus Nørlems teori. Han har også fundet ud af, at de to personer skulle være mor og søn.

- Vi har ikke fået svar fra dem - det plejer vi ikke at få, når vi kontakter dem, som prøver at sælge gavekort videre, siger han.

Flere snyder

Det er desværre ikke et enestående tilfælde, at julehjælpsgaverne bliver solgt videre. I år er Dansk Folkehjælp blevet opmærksom på i alt 10 svindlere.

- Der vil altid være nogle, som ikke har gode intentioner. Men i forhold til, at vi har givet 9000 gaver ud, så synes jeg ikke, at 10 er mange, siger Klaus Nørlem.

Han ved godt, at deres tre specifikke gavekort ikke passer til alle, men det ændrer ikke på, at de ikke må sælge dem videre og tjene på dem.

Se også: Einars mor stjal julemaden i Irma: Det var jo et kæmpefirma

Kun til de svage: cpr-kontrol

Selvom nogle julehjælpsmodtager bryder reglerne, opfylder de stadig kravene for at få hjælp.

Kommunerne verificerer alle ansøgere, og godkender om de er berettiget. Det gør de igennem en CPR-registrering.

- Jeg ved ikke, om man kan snyde med det- men vi har tillid til, at kommunerne tjekker op på ansøgerne, siger Klaus Nørlem.

For at få julehjælp skal man blandt andet være på overførselsindkomst, enlig forsørger, og have en hjemmeboende under 18 år.

- Så selvom nogle sælger gaverne videre, hvilket jeg ikke synes er i orden, er de stadig blandt de borgere, som har brug for hjælp, siger generalsekretæren.

Ekstra Bladet har forsøgt at komme i kontakt med de to sælgere fra Facebook, men uden held.

Vennerne er forargede: Muslimsk muskelbundt giver 1000 til julehjælp